Karina Lorentzen Dehnhardt (SF), 2011-05-02:
Det er simpelt hen forkasteligt, når landbrugsdyr og familiedyr mishandles.
Der er tale om væsner, som hverken kan sige til eller fra, og som er meget sårbare.
Jeg er rigtig glad for, at vi trods alt er kommet et skridt videre med den her dagsorden, nemlig idet der er mulighed for midlertidigt at frakende retten til at have dyr at gøre.
Det er rigtigt, at det er noget, der især har optaget oppositionen tidligere, og som det nu er lykkedes at få gennemført.
Det kom i forbindelse med hundeloven, og det synes jeg bestemt er et fremskridt, for af og til støder man jo på sager i pressen, hvor man tænker, at det er helt vanvittigt, at folk har fået tilbageleveret deres dyr eller fortsat kan have med dyr at gøre.
Så det er i hvert fald en ting, som er blevet løst.
Jeg vil godt sige, at jeg ser meget positivt og velvilligt på det her forslag, men der er også de indvendinger, som justitsministeren er kommet med.
Vi kan ikke afvise, at der kunne være basis for, at vi får set på lovgivningen og får lavet nogle opstramninger, men jeg synes faktisk, at det skal ske på et oplyst grundlag.
Jeg kan forstå, at Dansk Folkeparti har nogle eksempler på nogle sager, som virker åbenlyst groteske, og jeg synes faktisk, at det vil være rigtig vigtigt at få dem frem, for at vi kommer et spadestik dybere i den her debat, for det lyder jo ikke, som om der er et flertal for noget her i dag.
Men lad os dog få undersøgt de sager og finde ud af, om der i dyremishandlingssager er sket frakendelse af retten til at have med dyr at gøre, eller om der ikke er, og hvad der er årsagen til, at der ikke er, hvis det er indlysende, at der burde være sket det.
For så tror jeg faktisk, at det vil være meget frugtbart for den her debat.
Så ville vi kunne komme et spadestik dybere og se, om der virkelig skulle være basis for, at vi fra Folketingets side bestemmer, at vi skal være hårdere og mere stringente i de her sager, hvis der er noget om snakken.
Så har jeg bare lige et par slutbemærkninger.
Jeg synes, det er lidt interessant, når ministeren siger, at man skal være lidt påpasselig med at frakende folk retten til at udøve deres erhverv.
Det er jeg meget enig i, specielt hvis det skal være for bestandig, men man er faktisk ret hård fra Folketingets side, når det handler om lastbilchauffører.
Der er det også mange gange et skridt, man tager, så det er jo ikke noget, vi sådan er ubekendte med i vores lovgivning, og jeg kan ikke se, hvorfor der skulle være forskel på lastbilchauffører og landmænd.
Noget andet er, at Folketinget jo heller ikke har tøvet med at lave en opstramning i forbindelse med f.eks. knive, hvor der sådan nærmest automatisk falder en dom.
Det har vi set har været rigtig, rigtig problematisk, og derfor skal vi måske også være lidt forsigtige i forbindelse med lige præcis det her lovforslag.
Men lad os have en konstruktiv tilgang til det.
Jeg håber måske, at ministeren her til sidst vil fortælle, om han vil være indstillet på at lave en gennemgang af de sager, der har været på det her område, og af, hvor der er blevet frakendt retten til at have med dyr at gøre, og hvor der ikke er, så vi kan finde ud af, om der faktisk er noget om snakken.